Райнер Мария Рилке
Йеремия

Превод от немски: Стоян Бакърджиев, 1979

chitanka.info

Йеремия[0]

Бях преди по-крехък от пшеница.

Пътнико, ти промълви слова,

улови сърцето ми с десница,

тъй че като лъв то зарева.

Днес устата ми е като рана,

а детински чиста бе преди;

тя кърви — години вече стана

как вещае на света беди.

Аз предсказвам ужаси, които

ти крещиш чрез моята уста.

За да не вещае упорито,

остави ме — нека млъкне тя.

И когато, стъпкани сурово

покрай пясъците и скалите,

тръгнем да потърсим пак покой,

аз, разбит и сам в развалините,

ще дочуя своя глас отново —

този, който беше рев и вой.

1907

[0] Йеремия — един от четиримата библейски пророци, умъртвен мъченически от евреите, понеже постоянно ги упреквал; оставил „Книга на пророк Йеремия“ а „Плачът на Йеремия“ — елегии за разорението на Йерусалим. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.